મંગળવારે સેન્સેક્ષ 207 પોઈન્ટ વધીને 37,852 અને નિફ્ટી 79 પોઈન્ટ વધીને 11,435ની સપાટીએ બંધ નોંધાયો હતો. સેન્સેક્ષના 18 શૅર્સ વધીને અને 13 શૅર્સ ઘટીને, જ્યારે નિફ્ટીના 30 શૅર્સ વધીને 20 શૅર્સ ઘટીને બંધ નોંધાતાં એકંદર માર્કેટ બ્રેડ્થ સકારાત્મક રહી હતી. બીએસઈ મિડકેપ અને સ્મોલકેપ સૂચકાંકો અનુક્રમે 0.89 અને 0.53 ટકા વધ્યા હતા. રૂપિયાના ઘસારાને પગલે આઈટી અને ફાર્મા શૅર્સમાં તેજી જોવા મળી હતી. એનર્જી, બૅન્ક અને રિયલ્ટી ક્ષેત્રના શૅર્સમાં પણ નોંધપાત્ર લેવાલી હતી. જોકે, બજારના એકંદર વલણથી વિપરીત એચડીએફસીના બંને શૅર્સ, એલ એન્ડ ટી, હીરો મોટોકોર્પ અને ભારતી એરટેલના શૅર્સ ઘટયા હતા.